钦定古今图书集成/理学汇编/文学典/第150卷 > 《徐师曾文体明辩》 > 《命朝堂参议疑事诏》梁·武帝
## 钦定古今图书集成/理学汇编/文学典/第150卷 > 《徐师曾文体明辩》 > 《命朝堂参议疑事诏》梁·武帝

经国有体，必询诸朝。所以尚书置令、仆、丞、郎，旦旦上
朝，以议时事，前共筹怀，然后奏闻。顷者不尔，每有疑
事，倚立求决。古人有言，“主非尧舜，何得发言便是。”是
故放勋之圣，犹咨四岳；重华之叡，亦待多士。岂朕寡
德，所能独断。自今尚书中有疑事，前于朝堂参议，然
后启闻，不得习常。其军机要切，前须谘审，自依旧典。